Neuvoston asetus (EY) N:o 1334/1999, annettu 21 päivänä kesäkuuta 1999, lopullisen polkumyyntitullin käyttöönotosta Kiinan tasavallasta peräisin olevan magnesiumoksidin tuonnissa



Virallinen lehti nro L 159 , 25/06/1999 s. 0001 - 0013



NEUVOSTON ASETUS (EY) N:o 1334/1999, annettu 21 päivänä kesäkuuta 1999, lopullisen polkumyyntitullin käyttöönotosta Kiinan tasavallasta peräisin olevan magnesiumoksidin tuonnissa EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1) ja erityisesti sen 11 artiklan 2 kohdan, ottaa huomioon komission ehdotuksen, jonka komissio on tehnyt kuultuaan neuvoa-antavaa komiteaa, sekä katsoo seuraavaa: A. MENETTELY 1. Voimassa olevat toimenpiteet (1) Neuvoston asetuksella (ETY) N:o 1473/93(2) otettiin käyttöön kesäkuussa 1993 lopulliset polkumyyntitoimenpiteet Kiinan kansantasavallasta peräisin olevan emäksisen kalsinoidun magnesiitin tuonnissa. Kyseiset toimenpiteet toteutettiin muuttuvana tullina, toisin sanoen tulli otettiin käyttöön sellaisessa tuonnissa, joka alitti tarkastelun kohteena olevassa asetuksessa täsmennetyn vähimmäistuontihinnan. Vähimmäistuontihinnan perusteena pidettiin laskettua normaaliarvoa. 2. Tarkastelua koskeva pyyntö (2) Komissio vastaanotti maaliskuussa 1998 Kiinan kansantasavallasta peräisin olevan emäksisen kalsinoidun magnesiitin tuontiin sovellettavien polkumyyntitoimenpiteiden voimassaolon tulevaa päättymistä koskevan ilmoituksen(3) julkaisemisen johdosta pyynnön tarkastella näitä toimenpiteitä neuvoston asetuksen (EY) N:o 384/96, jäljempänä "perusasetus", 11 artiklan 2 kohdan nojalla. (3) Valituksen teki Eurometaux yhteisön tuottajien puolesta, joiden tarkasteltavana olevan tuotteen yhteenlaskettu tuotanto on sata prosenttia kyseisen tuotteen yhteisön tuotannosta. (4) Pyyntö perustui siihen, että toimenpiteiden voimassaolon päättyminen johtaisi todennäköisesti polkumyynnin ja yhteisön tuotannonalaan kohdistuvan vahingon toistumiseen. Kun komissio oli neuvoa-antavaa komiteaa kuultuaan todennut riittävän määrän todisteita tukevan tarkastelun vireillepanoa, se pani vireille tutkimuksen julkaisemalla vireillepanoa koskevan ilmoituksen(4) perusasetuksen 11 artiklan 2 kohdan nojalla. 3. Tutkimus (5) Komissio ilmoitti virallisesti tarkastelun vireillepanosta valituksen tehneille yhteisön tuottajille, viejille, tuottajille viejämaassa, tuojille ja niitä edustaville järjestöille, joita asian tiedettiin koskevan, sekä viejämaan edustajille. Komissio lähetti kyselylomakkeet kaikille näille osapuolille ja niille, jotka ilmoittautuivat vireillepanoa koskevassa ilmoituksessa asetetussa määräajassa. Lisäksi vertailumaaksi valitun Intian tuottajille ilmoitettiin asiasta ja lähetettiin kyselylomakkeet. Komissio antoi osapuolille, joita asian tiedettiin välittömästi koskevan, tilaisuuden esittää kantansa kirjallisesti ja pyytää saada tulla kuulluiksi. (6) Kaikki yhteisön tuottajat vastasivat kyselyyn. Vastaukset saatiin myös kolmen kiinalaisen viejän - Liaoning Metals & Minerals Import & Export Corp., Citic Trading Co. Ltd ja Liaoning Foreign Trade Corp., jäljempänä "kiinalaiset viejät", - lisäksi yhdeltä etuyhteydessä olevalta tuojalta ja yhdeltä etuyhteydessä olevalta kauppiaalta. Yhteistyön aste oli Eurostatin antamien tietojen mukaan yli 87 prosenttia Kiinan kansantasavallasta tulevasta kokonaistuonnista. Myös kolme etuyhteydetöntä tuojaa - Frank & Schulte Benelux Alankomaista, Timab Industries SA Ranskasta ja GBC Ltd Yhdistyneestä kuningaskunnasta - vastasivat kyselyyn ja esittivät kantansa kirjallisesti. Tuotteen käyttäjien osalta vastaus saatiin ainoastaan Timab Industriesilta, joka itse toi maahan kyseistä tuotetta. (7) Komission yksiköt hankkivat ja tarkistivat kaikki polkumyynnin ja vahingon jatkumisen tai toistamisen sekä yhteisön edun määrittelemiseksi tarpeellisina pitämänsä tiedot. Tutkimuksia suoritettiin seuraavien yritysten tiloissa: a) Yhteisön tuottajat: - Grecian Magnesite SA, Ateena, Kreikka - Magnesitas Navarras, Pamplona, Espanja - Magnesitas de Rubián, Sarria (Lugo), Espanja - Styromag GmbH, St. Katharein an der Laming, Itävalta. b) Vertailumaan tuottajat - Tamil Nadu Magnesite Ltd, Salem, Intia. c) Etuyhteydettömät yhteisön tuojat - Frank & Schulte Benelux, Capelle a/d Ijssel, Alankomaat - Timab Industries SA, St. Malo, Ranska (myös tarkasteltavana olevan tuotteen käyttäjä) - GBC Ltd, Ewell (Surrey), Yhdistynyt kuningaskunta. d) Etuyhteydessä olevat tuojat ja kauppiaat - Citic Germany GmbH, Bad Homburg, Saksa - Lutz Mineralien GmbH, Schifferstadt, Saksa. (8) Polkumyyntitutkimus koski 1 päivän heinäkuuta 1997 ja 30 päivän kesäkuuta 1998 välistä ajanjaksoa, jäljempänä "tutkimusajanjakso". Yhteisön tuotannonalan tilannetta koskeva tutkimus koski 1 päivän tammikuuta 1994 ja tutkimusajanjakson päättymisen välistä ajanjaksoa, jäljempänä "tarkasteltavana oleva ajanjakso". B. TARKASTELTAVANA OLEVA TUOTE JA SAMANKALTAINEN TUOTE 1. Tarkasteltavana oleva tuote (9) Tässä menettelyssä tarkasteltavana oleva tuote on eräs magnesiumoksidin muoto, luonnon emäksinen kalsinoitu magnesiitti, jota valmistetaan luonnossa esiintyvästä magnesiumkarbonaatista tai magnesiitista. Emäksisen kalsinoidun magnesiitin tuottamiseksi magnesiitti on louhittava, rouhittava, eroteltava ja poltettava lämpökaapissa 700-1000 celsiusasteen lämmössä. Tuloksena saadaan emäksistä kalsinoitua magnesiittia, jossa on magnesiumoksidia (MgO) useina eri määrinä tai laatuina. Emäksisen kalsinoidun magnesiitin sisältämät pääasialliset epäpuhtaudet ovat SiO2, Fe2O3, Al2O3, CaO ja B2O3 (piioksidi, rautaoksidi, alumiinioksidi, kalsiumoksidi ja boorioksidi). Emäksistä kalsinoitua magnesiittia käytetään pääasiassa maataloudessa eläinten ruokinnassa tai lannoitteena sekä teollisuudessa rakennusteollisuuden lattianpäällysteissä ja eristyslevyissä sekä selluloosa-, paperi- ja hioma-aineteollisuudessa. (10) Emäksinen kalsinoitu magnesiitti ei ole kemiallisesti yhtenäistä. Ei kuitenkaan löydetty selkeitä jakoperusteita, jotka olisivat mahdollistaneet emäksisen kalsinoidun magnesiitin luokittelun eri tuotteiksi. Laatujen välinen raja on hämärtynyt, koska käyttäjät käyttävät samanlaisiin tarkoituksiin magnesiittia eri laatuina ja eri hankintalähteistä saatuna. (11) Vaikka yhteisön markkinoilla myytyä Kiinan kansantasavallasta peräisin olevaa emäksistä kalsinoitua magnesiittia oli monta eri MgO-pitoisuutta, kaiken kaikkiaan tämä ei muuttanut merkittävästi tarkasteltavina olevan tuotteen fysikaalisia perusominaisuuksia, vaihdettavuutta, olemusta tai markkinointia. Kuten edellisessä tutkimuksessa, kaikenlaatuista ja -tyyppistä emäksistä kalsinoitua magnesiittia olisi tämän vuoksi tässä tutkimuksessa pidettävä yhtenä ja samana tuotteena. 2. Samankaltainen tuote (12) Todettiin, että yhteisöön viedyn emäksisen kalsinoidun magnesiitin ja vertailumaassa tuotetun ja sen kotimaan markkinoilla myydyn tuotteen fyysisissä ja kemiallisissa ominaisuuksissa ja käytössä ei ole merkittäviä eroja. Eroja ei ollut myöskään tarkasteltavina olevan tuotteen ja valituksen tehneen yhteisön tuotannonalan tuottaman ja yhteisön markkinoilla myymän tuotteen välillä. Tässä suhteessa tutkimus vahvisti edellisessä tutkimuksessa tehdyn päätelmän siitä, että käyttäjät voivat jalostaa sekä tuotua tuotetta että yhteisössä tuotettua tuotetta muuttamatta tuotantoprosessiaan. (13) Eräät etuyhteydettömät tuojat totesivat, että Kiinan kansantasavallasta peräisin oleva emäksinen kalsinoitu magnesiitti oli erilaista kuin yhteisön tuotannonalan tuottama ja myymä emäksinen kalsinoitu magnesiitti. Ne väittivät, ettei niitä voitu pitää samanlaisina, koska Kiinan kansantasavallassa käytetty raaka-aine (MgCO3) oli valmiina saatavissa laajoina kerrostumina, kun taas yhteisön raaka-aine oli louhittava ohuista juonista. Kiinan magnesiitin MgO-pitoisuus oli luonnollisesti suurempi. (14) Vaikka louhintamenetelmät, kerrostuman magnesiittipitoisuus ja tuotantomenetelmä voivat vaihdella tuottajasta toiseen ja maailmanlaajuisesti, kyseiset erot eivät vaikuta merkittävästi valmiiseen tuotteeseen eivätkä ne riitä perustelemaan joidenkin etuyhteydettömien tuojien väitettä siitä, että emäksisen kalsinoidun magnesiitin tuotanto on Kiinan kansantasavallassa käytettyjen menetelmien ja prosessien sekä magnesiitin kemiallisten ja fysikaalisten ominaisuuksien osalta ainutlaatuista. Tätä tukee se tosiasia, että yhteisön tuottajilla ja kiinalaisilla viejillä on joitakin yhteisiä asiakkaita. (15) Tämän vuoksi yhteisöön vietävä emäksinen kalsinoitu magnesiitti, yhteisön tuotannonalan tuottama ja yhteisön markkinoilla myymä tuote sekä vertailumaan kotimaan markkinoilla tuotettava ja myytävä tuote ovat keskenään vaihdettavissa ja niitä on pidettävä perusasetuksen 1 artiklan 4 kohdan mukaisena samankaltaisena tuotteena. C. POLKUMYYNTI 1. Alustavat huomiot (16) Perusasetuksen 11 artiklan 2 kohdan mukaisesti tutkimuksessa tarkasteltiin, oliko perusteita päätellä polkumyynnin jatkumisen tai toistamisen olevan toimenpiteiden puuttuessa todennäköistä. 2. Vertailumaa (17) Normaaliarvon määrittämisessä otettiin huomioon, että Kiinan kansantasavallasta tulleen tuonnin osalta normaaliarvon oli kyseistä tutkimusta varten perustuttava kolmannen markkinatalousmaan antamiin tietoihin. Tarkastelun vireillepanoa koskevassa ilmoituksessa Turkkia pidettiin normaaliarvon määrittämiseksi soveltuvana kolmantena markkinatalousmaana. Eräät tuojat totesivat kuitenkin, että Turkki ei soveltunut, koska raaka-aineiden saanti on vaikeampaa Turkissa kuin Kiinan kansantasavallassa. Koska Turkin kaivokset eivät luonnostaan ole yhtä malmipitoisia kuin Kiinan kansantasavallan kaivokset, louhinta- ja jalostuskustannukset kaivoksissa ovat Turkissa korkeammat kuin Kiinassa. Eräs tuoja ehdotti vaihtoehdoksi Slovakiaa, jossa luonnonolojen väitettiin olevan verrattavissa Kiinan kansantasavallan luonnonoloihin. Toiset ehdottivat, että normaaliarvon olisi perustuttava Saksan kotimarkkinoiden myyntihintoihin kalkkikiven tai dolomiitin osalta, joita louhitaan ja jalostetaan samalla tavalla kuin emäksistä kalsinoitua magnesiittia Kiinan kansantasavallassa ja joiden käyttö on samankaltaista. (18) Ottaen huomioon tuojien huomautukset Turkin valinnasta vertailumaaksi, yhteistyötä etsittiin Turkin lisäksi sellaisista muista maista, joissa tiedettiin tuotettavan riittäviä määriä emäksistä kalsinoitua magnesiittia. Yhteistyötä koskeva pyyntö osoitettiin kolmelle tunnetulle tuottajalle Turkissa, kahdelle Brasiliassa, yhdelle Slovakiassa ja kahdelle Intiassa. Brasiliasta ei saatu yhtään vastausta. Slovakian tuottaja ilmoitti, ettei se pysty antamaan pyydettyjä tietoja tutkimusajanjaksolta. Ainoa yhteistyöhön halukas turkkilainen emäksisen kalsinoidun magnesiitin tuottaja ilmoitti sellaisen kotimaisen myynnin määrän, jota ei voitu pitää edustavana suhteessa yhteisöön suuntautuvaan Kiinan vientiin. Toinen turkkilainen tuottaja tuotti MgO:ta ainoastaan toisessa muodossa, perkipoltettuna magnesiittina. Lopulta yksi intialainen tuottaja suostui antamaan kyselylomakkeessa pyydetyt tiedot. (19) Kalkkikiven tai dolomiitin Saksan kotimarkkinoiden myyntihintojen käyttöä koskevan ehdotuksen osalta olisi pantava merkille, että kalkkikiveä ja dolomiittia ei voida pitää samanlaisina kuin emäksistä kalsinoitua magnesiittia, koska niiden kemialliset ominaisuudet poikkeavat toisistaan. (20) Intialaisen yhteistyössä toimineen tuottajan kotimarkkinoiden myynnin on havaittu olleen huomattavasti enemmän kuin viisi prosenttia Kiinan kansantasavallasta yhteisöön suuntautuneesta kokonaistuonnista tutkimusajanjaksona. Emäksisen kalsinoidun magnesiitin Intian markkinat vaikuttivat kilpailluilta markkinoilta, joilla ainakin viisi emäksisen kalsinoidun magnesiitin kotimaista tuottajaa kilpailee keskenään. Emäksisen kalsinoidun magnesiitin tuotannossa raaka-aineena käytettyä magnesiittia on helposti saatavissa suurina määrinä tehtaiden lähellä sijaitsevista avolouhoksista. Intialaisten tuottajien louhimis- ja jalostusprosessi on hyvin samankaltainen kuin kiinalaisten tuottajien. (21) Kiinalaiset viejät esittivät, että vaikka Turkki ei ollutkaan täysin soveltuva, se olisi pitänyt säilyttää vertailumaana, koska Intiassa määritetyllä normaaliarvolla ei olisi mitään yhteyttä Turkissa edellisessä tutkimuksessa todettuun normaaliarvoon. Kuten edellä on esitetty, myynti Turkissa oli kuitenkin liian vähäistä ollakseen edustavaa, ja sen vuoksi muuta vaihtoehtoa vertailumaaksi ei ollut. (22) Kiinalaiset viejät vetosivat siihen, että yhteistyössä toimiva intialainen tuottaja on täysin valtion omistuksessa ja sen vuoksi valtio valvoo emäksisen kalsinoidun magnesiitin hintoja Intiassa. Kyseinen yritys on todellakin valtion omistama. Se toimii kuitenkin markkinatalousolosuhteissa ja sen kotimarkkinoiden myynti kilpailee monen yrityksen kanssa, jotka eivät ole Intian valtion omistamia. Valtionomistuksen ei todettu johtaneen kustannusten tai veloitettujen hintojen vääristymiseen. (23) Edellä esitetyn perusteella komissio katsoo Intian olevan soveltuva vertailumaa normaaliarvon määrittämiseksi. 3. Normaaliarvo (24) Ainoan Intiassa tuotettavan ja myytävän emäksisen kalsinoidun magnesiitin laadun osalta normaaliarvo on määritelty niiden hintojen perusteella, jotka riippumattomat asiakkaat maksavat tai jotka näiden on maksettava kotimaan markkinoilla samankaltaisen tuotteen myynnissä, jonka määrä on ollut riittävä ja joka on tapahtunut tavanomaisessa kaupankäynnissä. Muiden laatujen osalta, jotka eivät ole yhteistyössä toimivan yrityksen tuottamia, normaaliarvo on määritelty soveltamalla yhteistyössä toimivan yrityksen tuottaman laadun perusteella määrättyyn normaaliarvoon oikaisukerrointa. Koska suurempi MgO-pitoisuus merkitsee parempaa laatua ja siten arvokkaampaa tuotetta, on katsottu kohtuulliseksi määrittää oikaisu määrältään samaksi kuin MgO-pitoisuus Kiinan kansantasavallasta vietyjen eri laatujen osalta. 4. Vientihinta (25) Yhteistyössä toimineiden kiinalaisten viejien emäksisen kalsinoidun magnesiitin vienti yhteisöön oli noin 87 prosenttia kyseisen tuotteen kokonaistuonnista Kiinan kansantasavallasta; arvio perustuu kyselyyn saatuihin vastauksiin ja Eurostatin tietoihin CN-koodista 2519 90 90 ja Taric-nimikkeestä 10/80, joihin tarkasteltavana olevan tuotteen tuonti kirjataan. (26) Kahden yhteistyössä toimineen viejän osalta, joiden myynti yhteisössä tapahtui ainoastaan etuyhteydettömille tuojille, vientihinta määritettiin sen hinnan perusteella, joka tosiasiallisesti maksettiin tai joka olisi maksettava tuotteesta myytäessä se vientiä varten etuyhteydettömille tuojille. (27) Viejän osalta, jonka myynti yhteisöön tapahtui kokonaisuudessaan sen etuyhteydessä olevalle tuojalle yhteisössä, joka vuorostaan möi etuyhteydessä olevalle kauppiaalle, vientihinta on luotettavan vientihinnan laskemiseksi muodostettu vähentämällä ensimmäisen riippumattoman ostajan maksamasta jälleenmyyntihinnasta kaikki sekä etuyhteydessä olevalle tuojalle että etuyhteydessä olevalle kauppiaalle tuonnin ja jälleenmyynnin välillä aiheutuneet kustannukset sekä kohtuullinen voittomäärä perusasetuksen 2 artiklan 9 kohdan mukaisesti. Voiton määrä laskettiin ottaen huomioon yhteistyössä toimineiden riippumattomien tuojien keskimääräisesti saama voitto, joka oli 9 prosenttia etuyhteydessä olevan kauppiaan myynnistä saamasta liikevaihdosta. 5. Vertailu (28) Laatukohtaista painotettua keskimääräistä normaaliarvoa verrattiin vastaavan laatuisen emäksisen kalsinoidun magnesiitin painotettuun keskimääräiseen vientihintaan vapaasti laivassa -tasolla tuottajamaan satamassa perusasetuksen 2 artiklan 11 kohdan mukaisesti. (29) Normaaliarvon ja vientihinnan tasapuolisen vertailun varmistamiseksi otettiin huomioon tekijät, joiden eroavaisuuden väitettiin ja osoitettiin vaikuttavan vertailukelpoisuuteen perusasetuksen 2 artiklan 10 kohdan mukaisesti. Oikaisuja tehtiin sisämaa- ja valtamerirahdin, vakuutuksen, käsittelyn, lastauksen ja liitännäiskustannusten sekä luottokustannusten osalta. Koska Kiinan kansantasavallan tuottajien on helpompi saada raaka-ainetta, komissio katsoi, että olisi tehtävä ylimääräinen oikaisu Kiinan kansantasavallassa vallitsevasta edullisemmasta malmin hyödyntämisasteesta johtuvien magnesiittimalmin Intiaan nähden alhaisenpien louhintakustannusten huomioon ottamiseksi. Koska malmin hyödyntämisasteen on todettu olevan Intiassa samanlainen kuin Turkissa, jota käytettiin viitemaana edellisessä tutkimuksessa, ja koska asianomaiset osapuolet eivät ole esittäneet muita uusia tosiseikkoja, on normaaliarvoon päätetty soveltaa samaa oikaisua kuin kiinalaiset osapuolet pyysivät edellisessä tutkimuksessa, toisin sanoen 20 prosentin vähennystä Intiassa todetuista louhintakustannuksista. (30) Kiinalaisten viejien esittämä pyyntö kaupan portaassa olevan eroavaisuuden oikaisemiseksi todettiin perustelluksi, mutta täsmällistä laskemista ei pidetty tarpeellisena, koska kyseessä on toimenpiteiden päättymistä koskeva tarkastelu ja polkumyyntimarginaali olisi merkittävä, vaikka kyseinen oikaisu olisi tehty. 6. Polkumyyntimarginaali (31) Normaaliarvon ja vientihinnan vertailu osoitti polkumyynnin olemassaolon, koska polkumyyntimarginaali on saman suuruinen kuin määrä, jolla täten määritelty normaaliarvo ylitti yhteisöön suuntautuvan viennin hinnan. Polkumyyntimarginaali todettiin merkittäväksi laskettuna prosentteina cif-vientihinnasta yhteisön rajalla. D. POLKUMYYNNIN TOISTUMISEN TAI JATKUMISEN TODENNÄKÖISYYS (32) Tutkimusajanjakson aikaisen polkumyynnin olemassaolon lisäksi tarkasteltiin polkumyynnin jatkumisen todennäköisyyttä, mikäli kyseiset toimenpiteet poistettaisiin. Viejien antamien tietojen perusteella pidetään todennäköisenä, että Kiinasta peräisin oleva emäksisen kalsinoidun magnesiitin vienti jatkuu joko samoilla tai vieläkin alemmilla hinnoilla kuin tutkimusajanjaksona. Tätä tukee se, että Yhdysvaltain viralliset tilastot osoittivat, että vapaasti laivalla -tason hinnat viennissä Kiinasta kyseiseen maahan, joka on eräs tärkeimmistä Kiinan kansantasavallan emäksisen kalsinoidun magnesiitin ostajista, olivat keskimäärin huomattavasti alemmat kuin vastaavan yhteisöön Kiinasta suuntautuneen viennin hinnat tutkimusajanjaksona. (33) Koska Kiinasta peräisin olevan emäksisen kalsinoidun magnesiitin viennin on todettu tapahtuneen polkumyyntihinnoin tutkimusajanjaksona ja koska viejien antamien tietojen mukaan on ennustettavissa yhteisöön Kiinasta suuntautuvan viennin hintojen laskevan lievästi ja ottaen huomioon Kiinan sellaisiin kolmansiin maihin soveltaman hinnoittelupolitiikan, joissa ei ole voimassa polkumyyntitoimenpiteitä, pääteltiin polkumyynnin jatkumisen olevan todennäköistä, mikäli voimassa olevista toimenpiteistä luovutaan. (34) Jäljempänä mainitun vientilisenssijärjestelmän poistaminen johtaisi todennäköisesti Kiinan vientihintojen laskemiseen noin 75 euroa tonnilta, mikä merkitsisi käytännössä polkumyynnin lisääntymistä. E. YHTEISÖN TEOLLISUUDENALAN MÄÄRITELMÄ (35) Perusasetuksen 4 artiklan 1 kohdan mukaisesti "yhteisön tuotannonalalla" tarkoitetaan samankaltaisten tuotteiden tuottajia yhteisössä kokonaisuutena tai niitä tuottajia, joiden yhteinen tuotanto muodostaa perusasetuksen 5 artiklan 4 kohdassa tarkoitetussa merkityksessä pääosan kyseisten tuotteiden koko yhteisön tuotannosta. Tutkimuksessa vahvistettiin, että pyynnön tehneet yhteisön tuottajat edustivat sataa prosenttia emäksisen kalsinoidun magnesiitin yhteisön tuotannosta. Tämän vuoksi ne muodostavat yhteisön tuotannonalan perusasetuksen 4 artiklan 1 kohdan ja 5 artiklan 4 kohdan mukaisesti. F. YHTEISÖN EMÄKSISEN KALSINOIDUN MAGNESIITIN MARKKINOIDEN TILANNETTA KOSKEVA SELVITYS (36) Ensiksikin olisi pantava merkille, että suurin osa yhteisön tuotannonalaa koskevista tiedoista tarkasteltavana olevana ajanjaksona on laskettu kolmen yhteisön tuottajan - Grecian Magnesite, Magnesitas Navarras ja Magnesitas de Rubián - antamien tietojen perusteella. Neljäs yhteisön tuottaja, Styromag, perustettiin itsenäisenä yrityksenä vasta vuonna 1996; sen perustaminen oli seurausta vuonna 1994 tapahtuneesta, myös emäksistä kalsinoitua magnesiittia tuottaneen Magindag-yrityksen konkurssista. Koska Styromagista oli saatavilla tietoja ainoastaan vuodesta 1996 lähtien ja koska komissio halusi antaa johdonmukaisen kuvan yhteisön tuotannonalan taloudellisesta tilanteesta, se katsoi, ettei ole aiheellista ottaa huomioon Styromagin tietoja analysoitaessa yhteisön tuotannonalan tilannetta. Styromagin antamat tiedot on otettu huomioon määritettäessä yhteisön kokonaiskulutusta ja ne ovat vaikuttaneet tutkimusajanjaksoa koskeneeseen hinnan alittavuuden analyysiin. Voidaan todeta myös, että jäljempänä esitetty yhteisön tuotannonalan tilanteen analyysi ei olisi muuttunut, vaikka siinä olisi otettu huomioon Styromagin osalta pois jätetyt vuosia 1994 ja 1995 koskevat tiedot. 1. Kulutus yhteisön markkinoilla (37) Emäksisen kalsinoidun magnesiitin tutkimusajanjakson aikainen kokonaiskulutus laskettiin seuraavien tekijöiden perusteella: - yhteisön tuotannonalan myynnin määrä yhteisön markkinoilla, - emäksisen kalsinoidun magnesiitin tuonti yhteisöön Kiinan kansantasavallasta, ja - emäksisen kalsinoidun magnesiitin tuonti yhteisöön kaikista muista kolmansista maista. (38) Edellä mainittujen tekijöiden perusteella kulutus nousi 328000 tonnista vuonna 1994 356000 tonniin tutkimusajanjaksona, eli lähelle edellisen tutkimusajanjakson osalta määriteltyä tasoa (368000 tonnia). Vuosien 1994 ja 1996 väliselle ajanjaksolle oli ominaista jatkuva kulutuksen nousu 422000 tonniin vuonna 1996. Kulutus nousi yhteisössä sääolosuhteiden vaikutuksesta pääasiassa maataloudessa käytetyn malmipitoisuudeltaan alhaisen emäksisen kalsinoidun magnesiitin kysynnän sekä eräiden uusien teollisten markkinoiden potentiaalisen kehittymisen ansiosta. Huipun jälkeen kysyntä laski 18 prosenttia vuonna 1997, mutta kasvoi jonkin verran tutkimusajanjaksona. (39) Lopuksi voidaan todeta, että yhteisön emäksisen kalsinoidun magnesiitin kulutus jakautui suhteellisen tasaisesti tuotteen kahteen käyttötarkoitukseen; noin 50 prosenttia kulutuksesta käytettiin maataloudessa ja toinen puolisko teollisuudessa. 2. Tuonti tarkasteltavana olevasta maasta a) Tuonnin määrä, tuonnin osuus ja tarkasteltavana olevan tuonnin osuus tuonnista tarkasteltavana olevana ajanjaksona (40) Kiinan kansantasavallasta peräisin olevan emäksisen kalsinoidun magnesiitin tuonti kasvoi 86089 tonnista vuonna 1994 110592 tonniin tutkimusajanjaksona, mikä vastaa noin 28 prosentin nousua tarkasteltavana olevana ajanjaksona. Tutkimusajanjaksona tuotu määrä on lähellä edellisen tutkimusajanjakson tasoa alkuperäisessä tutkimuksessa (120000 tonnia). (41) Kiinan kansantasavallasta peräisin olevan emäksisen kalsinoidun magnesiitin määrällinen osuus yhteisöön suuntautuneesta kokonaistuonnista oli 77-82 prosenttia tarkasteltavana olevana ajanjaksona. Korkein tuontiosuus saavutettiin kysynnän huippuvuonna 1996. Olisi kuitenkin pantava merkille, että edellisen tutkimusajanjakson aikana Kiinan kansantasavallan tuonnin osuus oli ainoastaan noin 54 prosenttia. (42) Kiinan kansantasavallasta suuntautuneen tuonnin markkinaosuus yhteisön markkinoilla nousi vuodesta 1994 tutkimusajanjaksoon 26,3 prosentista 31 prosenttiin. Tämä vastaa 4,7 prosentin kokonaiskasvua tarkasteltavana olevana ajanjaksona. Poikkeuksellisen korkean kysynnän vuonna 1996 Kiinan markkinaosuus oli 36,4 prosenttia. Edellisessä tutkimuksessa Kiinan kansantasavallasta suuntautuvan tuonnin markkinaosuus oli 32 prosenttia tutkimusajanjaksona. b) Tarkasteltavana olevan tuotteen tuonnin hintakehitys ja hinnoittelu i) Tarkastelevana olevan tuonnin hintakehitys (43) Eurostatin tietojen mukaan Kiinan yhteisöön suuntautuneen viennin keskimääräiset cif-myyntihinnat nousivat merkittävästi vuosina 1994-1995 ja vähenivät jatkuvasti sen jälkeen. Kyseisen tuonnin keskimääräiset myyntihinnat nousivat siis tarkasteltavan olevana ajanjaksona noin 14 prosenttia. (44) Väitettiin, että Kiinan vientilisenssijärjestelmä, jonka on sanottu otetun käyttöön polkumyyntitullien käyttöönoton jälkeen, olisi vähitellen rajoittanut kiinalaisen emäksisen kalsinoidun magnesiitin tarjontaa yhteisössä ja samalla nostanut kiinalaisen tuotteen myyntihintoja yhteisössä. Kuitenkin, kuten edellä on esitetty, Kiinasta tulevan tuonnin määrä nousi 28 prosentilla tarkasteltavina olevana ajanjaksona ja vaikka Kiinasta yhteisöön tulevan tuonnin hinnat nousivat toimenpiteiden käyttöönoton jälkeen vuonna 1993 vuoteen 1995 asti, ne ovat laskeneet tämän jälkeen jatkuvasti. ii) Viejien hinnoittelu (45) Viejien hinnoittelun määrittämiseksi suhteessa yhteisön tuottajien hinnoitteluun analysoitiin tutkimusajanjakson osalta sekä viejien että yhteisön tuotannonalan hinnat. Kyseisessä analyysissä käytettiin yhteisön tuotannonalan myyntiä ja kiinalaisten yhteistyössä toimivien viejien myyntiä etuyhteydettömille tuojille yhteisössä sekä etuyhteydessä olevien tuojien jälleenmyyntiä etuyhteydettömille asiakkaille, joiden katsottiin olevan samalla kaupan portaalla. Tätä analyysia varten tuote ryhmiteltiin kahteen luokkaan sen mukaan, käytetäänkö sitä maataloudessa vai teollisuudessa. Tältä perustalta yhteisön tuotannonalan tuottaman ja myymän emäksisen kalsinoidun magnesiitin myyntihintoja verrattiin samaan tarkoitukseen käytetyn kiinalaisen emäksisen kalsinoidun magnesiitin myyntihintoihin. (46) Olisi pantava merkille, että yhteistyössä toimivat kiinalaiset viejät möivät merkittävän osan viennistään yhteisöön sellaisten asiakkaiden kautta, jotka ovat sijoittautuneet yhteisön ulkopuolelle, vapaasti laivassa Kiinan rajalla -tasolla. Tämän vuoksi oli yhteistyössä toimivien tuojien ja viejien antamien tietojen perusteella tehtävä oikaisuja cif-yhteisön rajalla -tasolle pääsemiseksi. (47) Tarkasteltavan olevan tuonnin painotettuja keskimääräisiä cif-hintoja verrattiin yhteisön tuottajien hintoihin, toimitusehdoissa olevien eroavuuksien huomioon ottamiseksi oikaistuina, niillä markkinoilla, joilla molemmilla osapuolilla oli myyntiä, koska ainoastaan siten voitiin toteuttaa järkevä vertailu. Tutkimus vahvisti, että kiinalaisten viejien keskimääräiset myyntihinnat olivat molempien käyttötarkoitusten osalta kaiken kaikkiaan alemmat kuin yhteisön tuotannonalan vastaavat hinnat. Erityisesti vahvistettiin, että keskimääräinen ero Kiinan viennin ja yhteisön tuotannonalan hinnoissa oli suhteellisesti suurempi teollisuudessa kuin maataloudessa käytettävän emäksisen kalsinoidun magnesiitin osalta. (48) Kyselyyn yhteistyössä toimivilta tuojilta saaduista vastauksista kävi ilmi, että merkittävän maataloudessa käytettävän emäksisen kalsinoidun magnesiitin myynnin osalta viejien cif-myyntihinta oli usein täsmälleen vähimmäishinta eli 112 ecua tonnilta, mistä voidaan päätellä nykyisin sovellettavien polkumyyntitoimenpiteiden rajoittaneen kyseisiä hintoja. (49) Vaikka viejien hinnoista ei heijastunut, että kiinalainen emäksinen kalsinoitu magnesiitti oli puhtaampaa kuin yhteisön tuotannonalan tuottama, komissio ei katsonut oikaisukertoimen soveltamista tarpeelliseksi. Yhteisön tuotannonala oli vaatinut kyseistä oikaisua. 3. Yhteisön tuotannonalan taloudellinen tilanne a) Tuotanto (50) Tarkasteltavana olevan ajanjakson alun ja lopun tilanteen vertailusta ilmenee, että emäksisen kalsinoidun magnesiitin kokonaistuotanto on pysynyt melko vakaana vuoden 1994 ja tutkimusajanjakson välillä. Tuotanto lisääntyi 6 prosenttia noin 207000 tonnista noin 219000 tonniin edellä mainittuna ajanjaksona. b) Tuotantokapasiteetti (51) Yhteisön tuotannonalan tuotantokapasiteetti kasvoi 265000 tonnista vuonna 1994 280000 tonniin tutkimusajanjaksona. Tämä vastaa noin 6 prosentin lisäystä tarkasteltavana olevana ajanjaksona. c) Kapasiteetin käyttöaste (52) Yhteisön tuotannonalan kapasiteetin käyttöaste oli vuonna 1994 ja tutkimusajanjaksona suunnilleen sama, 78 prosenttia. Kapasiteetin käyttöaste nousi kuitenkin niin, että vuonna 1995 se oli 89 prosenttia ja vuonna 1996 88 prosenttia. Tämä johtui siitä, että myynnin odotettiin lisääntyvän kyseisenä kautena, mikä ei kuitenkaan toteutunut etenkään vuonna 1996. Tämän jälkeen yhteisön tuotannonalan kapasiteetin käyttöaste aleni jatkuvasti. d) Myyntimäärät (53) Yhteisön tuottajien kokonaismyyntimäärä kasvoi noin 209000 tonnista lähes 211000 tonniin vuoden 1994 ja tutkimusajanjakson välisenä aikana. Myyntimäärä kasvoi huomattavasti vuosina 1994 ja 1995, mutta on tämän jälkeen pienentynyt jatkuvasti. e) Markkinaosuus (54) Yhteisön tuotannonalan markkinaosuus yhteisön markkinoilla pieneni 63 prosentista vuonna 1994 58 prosenttiin tutkimusajanjaksona. Osuus pieneni siis viisi prosenttiyksikköä tarkasteltavana olevana ajanjaksona. Vuonna 1996, jolloin kysyntä oli erityisen suurta, yhteisön tuotannonalan markkinaosuus laski 50 prosenttiin. Vaikka yhteisön tuotannonala sai menettämänsä prosenttiyksiköt takaisin seuraavana vuonna, sen osuus on jälleen laskenut vuodesta 1997. f) Hintakehitys (55) Tutkimuksesta kävi ilmi, että yhteisön tuottajien keskimääräinen emäksisen kalsinoidun magnesiitin myyntihinta nousi 7 prosenttia vuoden 1994 ja tutkimusajanjakson välisenä aikana. Yhteisön tuotannonalan myyntihinnat olivat korkeimmillaan vuonna 1996, koska markkinoiden kysyntä oli suurta kyseisenä vuonna. Maataloudessa käytettävän emäksisen kalsinoidun magnesiitin hinnat nousivat tarkasteltavana olevana ajanjaksona 13 prosenttia, kun taas teollisuudessa käytettävän emäksisen kalsinoidun magnesiitin myyntihinnat nousivat 6 prosenttia. Maataloudessa käytettävän emäksisen kalsinoidun magnesiitin hintakehitys oli kuitenkin melko vakaata vuoden 1996 hintahuipun jälkeen, kun taas teollisuudessa käytettävän emäksisen kalsinoidun magnesiitin hinnat laskivat 5 prosenttia. g) Kannattavuus (56) Kannattavuuden arvioinnissa otettiin huomioon yhteisön tuotannonalan emäksisen kalsinoidun magnesiitin tuotannon tiettyjen sivutuotteiden myynti, minkä tuloksena emäksisen kalsinoidun magnesiitin erityiskustannukset laskivat ja tuotteeseen liittyvät voitot kasvoivat. Yhteisön tuotannonala väitti kuitenkin, että kyseinen myynti oli ainoastaan väliaikaista ja että se voisi loppua milloin tahansa. Komissio katsoi, että koska sivutuotteiden myynti oli huomattavaa sekä niiden arvossa että määrässä mitattuna ja niitä oli ollut kaupan jo pitkään, myynti oli otettava huomioon emäksisen kalsinoidun magnesiitin kannattavuuden arvioinnissa ja tämän vuoksi oli todettava, että emäksisen kalsinoidun magnesiitin myynnin kannattavuus lisääntyi. (57) Tällä perusteella yhteisön tuotannonalan kannattavuus ilmaistuna prosenttiosuutena nettomyynnistä lisääntyi tarkasteltavana olevana ajanjaksona 4,0 prosentin painotetusta keskimääräisestä tappiosta vuonna 1994 tutkimusajanjakson 5,2 prosentin voittoon. Yhteisön tuotannonalan kannattavuus on kokonaisuudessaan parantunut 9,2 prosenttiyksikköä tarkasteltavana olevana ajanjaksona. Yhteisön tuotannonala katsoo kuitenkin, että sen toimintojen ylläpitäminen edellyttäisi vuotuista 10 prosentin voittoa. h) Työllisyys (58) Yhteisön tuotannonalan työllisyys laski 6,7 prosenttia tarkasteltavana olevana ajanjaksona. i) Varastot (59) Yhteisön tuottajien loppuvarastot suurenivat 24788 tonnista vuonna 1994 34240 tonniin tutkimusajanjaksona, mikä merkitsee noin 38 prosentin kasvua tarkasteltavana olevana ajanjaksona. Loppuvarastot suurenivat jatkuvasti vuosina 1994-1997, mutta pienenivät tutkimusajanjaksona. j) Investoinnit (60) Yhteisön tuotannonalan kokonaisinvestoinnit lisääntyivät vuoden 1994 ja tutkimusajanjakson välisenä aikana noin 23 prosenttia. Yhteisön tuotannonala on tehnyt huomattavia investointeja erityisesti vuosina 1995-1996. Investoinnit liittyivät lähinnä tuotantoprosessin kehittämiseen ja sen rationalisoinnin jatkamiseen kustannussäästöjen aikaansaamiseksi. Osa yhteisön tuotannonalasta asensi uuneihinsa nykyaikaisia suodattimia vähentääkseen ympäristön saastumista. k) Yhteisön tuotannonalan vientitoiminta (61) Yhteisön tuotannonalan emäksisen kalsinoidun magnesiitin vienti yhteisön ulkopuolisiin maihin on kehittynyt melko vakaasti. Vuotuinen vienti oli tarkasteltavana olevana ajanjaksona noin 8000-11000 tonnia. l) Päätelmät (62) Sen jälkeen, kun vuonna 1993 otettiin käyttöön muuttuva polkumyyntitulli, yhteisön tuotannonalan tilanne on parantunut tarkasteltavana olevana ajanjaksona. Taloudelliset tekijät, kuten tuotanto, tuotantokapasiteetti, keskimääräiset myyntihinnat tonnilta, kannattavuus ja investoinnit, osoittivat myönteistä kehitystä. Sekä tuotanto että tuotantokapasiteetti lisääntyivät noin 6 prosenttia tarkasteltavana olevana ajanjaksona, ja keskimääräiset myyntihinnat nousivat noin 7 prosenttia samana aikana. Kahden tappiollisen vuoden jälkeen yhteisön tuotannonalan myynti on ollut jälleen kannattavaa vuodesta 1996. Tämä johtui todennäköisesti henkilöstön vähentämisestä ja edellisenä vuonna tuotannon rationalisoimiseksi tehdyistä investoinneista. Yhteisön tuotannonalan myynnin määrä ja kapasiteetin käyttöaste olivat tutkimusajanjaksona vuoden 1994 tasolla. Edellä olevasta arvioinnista ilmenee kuitenkin, että tämä ei päde kaikkiin indikaattoreihin ja että erityisesti vuodesta 1996 kehityssuunta on ollut laskeva. (63) Kapasiteetin käyttöaste, markkinaosuus, työllisyys ja loppuvarastot eivät kehittyneet myönteisesti. Yhteisön tuotannonala menetti noin 5 prosenttiyksikköä osuudestaan yhteisön markkinoilla kyseisenä aikana. Yhteisön tuotannonala työllisti tutkimusajanjaksona 6,7 prosenttia vähemmän henkilöstöä kuin vuonna 1994. Yhteisön tuotannonalan loppuvarastot suurenivat jatkuvasti vuosina 1994-1997 - tarkasteltavana olevan ajanjakson kokonaislisäys oli 38 prosenttia. Yhteisön tuotannonalan kapasiteetin käyttöaste lisäksi laski jatkuvasti vuodesta 1995; jopa vuonna 1996, kun kysyntä oli suurta, kapasiteetin käyttöaste oli suurimmillaankin vain 88 prosenttia. (64) Tutkimuksessa todettiin, että vaikka yhteisön tuotannonalan tilanne on parantunut eräillä aloilla, toisten taloudellisten tekijöiden kehitys ei ollut yhtä myönteistä. Tilannetta on tarkasteltava ottaen huomioon Kiinasta peräisin olevan tuonnin alhaiset hinnat, jotka olivat lähes vähimmäishintojen tasolla ja aiheuttivat hintapaineita yhteisön tuotannonalalle. Yhteisön tuotannonala ei tämän vuoksi ole pystynyt täysin toipumaan aiemman polkumyynnin vaikutuksista. (65) Väitettiin, että yhteisön tuotannonalan tilanne parantui yhteisön markkinoilla, vaikka tuonti kyseisestä maasta yhteisöön oli jatkuvaa. Tältä osin on todettava, että vaikka polkumyyntitoimenpiteet ovat osaltaan edistäneet yhteisön tuotannonalan taloudellisen tilanteen parantumista, niiden vaikutus on heikentynyt, kuten edellä on osoitettu. Tätä tukee se, että Kiinan kansantasavallasta peräisin olevan tuonnin määrä lisääntyi tarkasteltavana olevana ajanjaksona 28 prosenttia ja sen markkinaosuus kasvoi 4,7 prosenttiyksikköä. 4. Muista kolmansista maista peräisin olevan tuonnin määrät ja hinnat a) Tuonnin määrä (66) Muista kolmansista maista peräisin olevan emäksisen kalsinoidun magnesiitin tuonnin määrä kasvoi tarkasteltavana olevana ajanjaksona noin 25000 tonnista vuonna 1994 26000 tonniin tutkimusajanjaksona. Kasvua oli noin 4 prosenttia. Koska emäksisen kalsinoidun magnesiitin kysyntä lisääntyi vuonna 1996, kuten edellä todettiin, muista kolmansista maista peräisin oleva tuonti oli kyseisenä vuonna suurimmillaan, yli 33000 tonnia. (67) Muista kolmansista maista tulevan tuonnin markkinaosuus oli 8 prosenttia vuosina 1994-1996 ja laski vuonna 1997 yhden prosenttiyksikön. Kyseisten maiden markkinaosuus on siis säilynyt melko vakaana tarkasteltavana olevana ajanjaksona. b) Kolmansista maista peräisin olevan tuonnin myyntihinnat (68) Eurostatin mukaan kolmansista maista peräisin olevan tuonnin keskimääräiset myyntihinnat nousivat 43 prosenttia tarkasteltavana olevana ajanjaksona. 5. Päätelmät (69) Aiemman tutkimuksen lukujen vertailu osoittaa yhteisön kulutuksen kehittyneen varsin vakaasti. Yhteisön kysynnän väitettiin kasvaneen nopeasti vuosina 1995-1996 niin, ettei yhteisön tuotannonalan kapasiteetti pystynyt vastaamaan kysyntään, minkä vuoksi Kiinasta peräisin olevan emäksisen kalsinoidun magnesiitin tuonnin lisääntyminen oli väistämätöntä. Olisi kuitenkin huomattava, että yhteisön tuotannonalan kapasiteetin käyttöaste oli noin 89 prosenttia vuonna 1995 ja on laskenut tämän jälkeen jatkuvasti. Näin ollen voidaan päätellä, että yhteisön kulutuksella ei ollut suurta vaikutusta yhteisön tuotannonalan tilanteeseen tarkasteltavana olevana ajanjaksona. (70) Lisäksi vaikuttaa siltä, että Kiinasta peräisin olevan tuonnin määrän lisääntymisen syynä olivatkin kyseisen tuonnin hinnat, jotka laskivat vuodesta 1995 alkaen. Joka tapauksessa tutkimusajanjaksoa edeltävänä aikana ei ilmennyt niin huomattavaa kysynnän lisääntymistä, että sillä voitaisiin selittää tutkimuksessa todettu Kiinasta peräisin olevan emäksisen kalsinoidun magnesiitin tuonnin lisääntyminen ja markkinaosuuden kasvu. (71) Yhteisön tuotannonala toteutti huomattavia toimia parantaakseen kilpailukykyään suhteessa pääkilpailijoihinsa eli kiinalaisiin tuottajiin ja muiden kolmansien maiden kilpailijoihin. Ponnistelut ilmenevät erityisen hyvin tarkasteltavana olevan ajanjakson investointien tarkastelusta. Yhteisön tuotannonala investoi vuosina 1994-1997 huomattavia määriä tuotantovälineidensä nykyaikaistamiseen ja rationalisointiin. Kiinan kansantasavallasta peräisin olevan polkumyynnillä tapahtuvan tuonnin jatkumisen vuoksi ponnistelut eivät kuitenkaan ole täysin onnistuneet. Yhteisön tuotannonalan tilanne on ollut edelleen haavoittuva. G. VAHINGON TOISTUMISEN TODENNÄKÖISYYS 1. Tarkasteltavana olevan viejämaan tilanteen analysointi a) Kiinan lisenssijärjestelmä (72) Kiinan ulkomaankaupasta ja taloudellisesta yhteistyöstä vastaava ministeriö sekä metallien, mineraalien ja kemikaalien tuojien ja viejien kauppakamari ottivat huhtikuussa 1994 käyttöön tiettyjen mineraalien kaikkeen vientiin sovellettavan vientilisenssijärjestelmän, joka käytännössä vastaa vientikiintiöjärjestelmää. Erilaiset magnesiumoksidit, mukaan lukien emäksinen kalsinoitu magnesiitti, ovat tämän jälkeen kuuluneet kyseiseen lisenssijärjestelmään. Vuonna 1998 emäksisen kalsinoidun magnesiitin lisenssimaksu oli noin 37 ecua tonnilta. Tämä tarkoittaa sitä, että saavutettaessa minimihinta eli 112 ecua tonnilta todellinen myyntihinta ilman lisenssimaksua olisi noin 75 ecua tonnilta. (73) Lisäksi Liaoningin provinssi, jonne useimmat tuottajista ovat sijoittautuneet, otti Eurometaux:n mukaan vuonna 1995 käyttöön toisen paikallisen veron, joka vuonna 1997 oli noin 15 ecua tonnilta. On väitetty, että kyseinen lisenssijärjestelmä on riittävä vähentämään vahingollisen polkumyynnin toistamisen riskiä. (74) Eurometaux väitti, että Kiinan magnesiittiin soveltama lisenssijärjestelmä saatettaisiin poistaa pian käytöstä; järjestö pelkäsi, että tämän seurauksena Kiinasta peräisin olevan magnesiitin tuonnin määrä lisääntyisi ja sen hinnat laskisivat huomattavasti, jollei polkumyyntitoimenpiteiden voimassaoloa jatkettaisi. (75) Viejät väittivät, että lisenssijärjestelmä on vakauttanut magnesiitin vientiä Kiinan kansantasavallasta ja tehnyt siitä luotettavamman ja että ei ole syytä olettaa, että järjestelmän soveltaminen lopetettaisiin pian. Viejät väittivät lisäksi, että jos polkumyyntitoimenpiteiden soveltamista ei jatkettaisi ja lisenssijärjestelmän soveltaminen lopetettaisiin, ne eivät suinkaan laskisi hintojaan Euroopan yhteisön markkinoiden kaltaisilla vakailla markkinoilla ja näin äHakisti vapaaehtoisesti luopuisi voitoistaan. (76) Ottaen huomioon edellä esitetyt väitteet sekä edellä kuvatun, viejämaan viranomaisten itsenäisesti hallinnoiman järjestelmän luonteen on todettava, että vientilisenssijärjestelmän olemassaolo tai käytöstä poistaminen eivät voi vaikuttaa yhteisön toimielinten päätökseen siitä, jatketaanko polkumyyntitoimenpiteiden voimassaoloa. Järjestelmän analysoinnista kävi kuitenkin korostuneesti ilmi, että kiinalaisilla viejillä on mahdollisuus myydä emäksistä kalsinoitua magnesiittia erittäin alhaisilla hinnoilla. b) Vienti Kiinasta kolmansiin maihin (77) Komissio on arvioinut Yhdysvaltain kauppaa koskevien tilastojen perusteella emäksisen kalsinoidun magnesiitin vientiä Kiinasta Yhdysvaltoihin. Kyseisen viennin osuus oli 67 prosenttia kaikesta emäksisen kalsinoidun magnesiitin tuonnista Yhdysvaltoihin vuonna 1997 ja 63 prosenttia vuoden 1998 elokuuhun mennessä. (78) Kiinasta Yhdysvaltoihin suuntautuvan viennin kokonaismäärä kasvoi 72477 tonnista 89440 tonniin vuosina 1994-1997, siis 23 prosenttia. Vuonna 1995 kyseinen vienti oli suurimmillaan, yli 96000 tonnia, eli suunnilleen yhtä paljon kuin Kiinan yhteisöön suuntautuvan viennin määrä; vuonna 1996 suuntaus oli jälleen aleneva. (79) Vaikka Kiinasta Yhdysvaltoihin suuntautuvan viennin cif-myyntihinnat nousivat vuosina 1994-1995 80 prosenttia niin, että taso oli alkuun erittäin alhainen, hinnat ovat tämän jälkeen laskeneet ja olleet jatkuvasti alle vuonna 1993 vahvistetun EU:n vähimmäishinnan, joka on 112 ecua tonnilta. (80) Emäksisen kalsinoidun magnesiitin eri lajien hintavertailusta ilmenee Eurostatin tietojen perusteella, että Kiinasta peräisin olevan viennin keskimääräinen myyntihinta yhteisön markkinoilla on noin kolmanneksen suurempi kuin keskimääräinen myyntihinta Yhdysvaltain markkinoilla. Näin ollen ei näytä olevan syytä uskoa, että jos toimenpiteiden voimassaoloa ei jatketa, Kiinasta peräisin olevan viennin hinnat eivät laskisi Yhdysvaltoihin suuntautuvan viennin hintojen tasolle, erityisesti koska yhteisöön suuntautuvan viennin hintojen on todettu osittain olevan erittäin lähellä vähimmäishintaa tai täsmälleen sen suuruisia; vaikuttaa siis siltä, että hinnat ovat kyseisellä tasolla vain vähimmäishinnan olemassaolon vuoksi. c) Tuotanto, kapasiteetti, kapasiteetin käyttöaste ja varastot (81) Komissio lähetti kyselylomakkeet kahdeksalle kiinalaiselle tuottajalle ja kauppayhtiölle määrittääkseen muun muassa tuotannon tason, tuotantokapasiteetin, kapasiteetin käyttöasteen ja varastojen suuruuden. Komissio ei kuitenkaan pystynyt määrittämään kiinalaisten tuottajien tuotannon tasoa eikä täsmällistä kapasiteettia, kapasiteetin käyttöastetta ja varastojen suuruutta, koska kolme neljästä yhteistyössä toimivasta yrityksestä ovat pelkästään kauppayhtiöitä ja ainoastaan yksi yritys tuottaa itse emäksistä kalsinoitua magnesiittia. Muut tuottajat eivät toimineet yhteistyössä. Koska Kiinan emäksisen kalsinoidun magnesiitin tuotannosta ei voitu tehdä edustavaa arviota ja koska virallisia tilastoja ei ollut käytettävissä, komission oli perusasetuksen 18 artiklan mukaisesti käytettävä saatavilla olevia tietoja. (82) Tämän vuoksi päätettiin, että olisi käytettävä tarkastelua koskevassa pyynnössä toimitettuja tietoja, joihin sisältyy tuotannonalan omia tietoja ja markkinatutkimustietoja. Näiden lähteiden mukaan muutaman viime vuosien tuotannon voidaan arvioida olleen vuosittain noin 600000 tonnia, josta ainoastaan 200000 tonnia on suunnattu Kiinan kotimarkkinoille. (83) Samoin perustein oli käytettävä tarkastelua koskevassa pyynnössä olevia tietoja määritettäessä tuotantokapasiteettia, kapasiteetin käyttöastetta ja varastojen suuruutta. Lähteen mukaan kiinalaisten tuottajien tuotantokapasiteetti oli yli 700000 tonnia vuodessa. Kapasiteetin käyttöasteesta voidaan todeta, että kiinalaisilla tuottajilla on huomattavasti käyttämätöntä tuotantokapasiteettia. Kiinan emäksisen kalsinoidun magnesiitin varastojen suuruus oli noin 500000 tonnia. 2. Vahingollisen polkumyynnin toistumista koskeva päätelmä (84) Kiinan vientihinnat emäksisen kalsinoidun magnesiitin toisilla päämarkkinoilla eli Yhdysvalloissa, johon vientilisenssijärjestelmää myös sovelletaan, olivat hyvin alhaiset vuodesta 1994 vuoden 1998 puoleenväliin. Vaikka hinnat nousivatkin vuosina 1994-1997 noin 70 prosenttia erittäin alhaiselta tasolta, ne olivat edelleen huomattavasti alhaisemmat kuin EU:n vuonna 1993 vahvistettu vähimmäishinta ja Kiinasta peräisin olevassa yhteisöön suuntautuvassa viennissä tosiasiallisesti veloitetut hinnat. (85) Kun lisäksi otetaan huomioon Kiinan lisenssijärjestelmä, jonka käytöstä poistamisen johdosta Kiinan cif-myyntihintoja voitaisiin jo laskea noin 37 eculla tonnilta, Kiinan valtavat raaka-ainevarat ja huomattava käyttämätön tuotantokapasiteetti osoittavat, että kiinalaisilla viejillä on merkittävät mahdollisuudet aloittaa vahingollinen polkumyynnillä tapahtuva tuonti uudelleen. Tämän vuoksi pääteltiin, että jos toimenpiteiden voimassaoloa ei jatketa, vahingollista polkumyyntiä esiintyy todennäköisesti uudelleen, ja että voimassa olevien toimenpiteiden soveltamista olisi tämän vuoksi jatkettava. H. YHTEISÖN ETU 1. Johdanto (86) Perusasetuksen 21 artiklan mukaisesti tarkasteltiin, olisiko voimassa olevien polkumyyntitoimenpiteiden voimassaolon jatkaminen vastoin yhteisön kokonaisetua. Yhteisön edun määrittäminen perustui eri osapuolten, kuten yhteisön tuotannonalan, tuojien ja kauppiaiden sekä tuotteen käyttäjien etujen arviointiin. Voidakseen arvioida toimenpiteiden voimassaolon jatkamisen todennäköisiä vaikutuksia komission yksiköt pyysivät tietoja kaikilta edellä mainituilta asianomaisilta osapuolilta. (87) Muistutettakoon, että edellisessä tutkimuksessa toimenpiteiden käyttöönottoa ei pidetty yhteisön etujen vastaisena. Lisäksi olisi huomattava, että nyt kyseessä oleva tutkimus on tarkastelu, jossa siis arvioidaan tilannetta, jossa polkumyyntitoimenpiteet ovat jo olleet voimassa. Näin ollen on tämän tutkimuksen ajoituksen ja luonteen vuoksi voitu arvioida, onko käyttöön otetuista polkumyyntitoimenpiteistä aiheutunut mahdollisia kielteisiä seurauksia asianomaisille osapuolille. (88) Komissio lähetti kyselylomakkeet 24 tuojalle, joista kolme etuyhteydetöntä tuojaa ja yksi etuyhteydessä oleva tuoja toimi täysipainoisesti yhteistyössä. Lisäksi kyselylomakkeet lähetettiin kahdelle tuotetta käyttävälle organisaatiolle, CEFIC:lle ja EMFEMA:lle. Ne eivät kuitenkaan vastanneet kyselyyn. (89) Tällä perusteella tarkasteltiin, oliko polkumyyntiä, vahinkoa ja vahingollisen polkumyynnin jatkumista tai toistamista koskevista päätelmistä huolimatta olemassa pakottavia syitä, joiden perusteella olisi pääteltävä, että toimenpiteiden voimassaolon jatkaminen tässä erityistapauksessa ei ole yhteisön edun mukaista. 2. Yhteisön tuotannonalan etu (90) Tutkimuksen tulosten perusteella voidaan päätellä, että jos toimenpiteiden voimassaoloa ei jatketa, yhteisön tuotannonalan tilanne säilyy haavoittuvana tai jopa huononee entisestään. (91) Yhteisön tuotannonala on kärsinyt Kiinan kansantasavallasta polkumyynnillä tapahtuvasta emäksisen kalsinoidun magnesiitin halpatuonnista. Tarkasteltavana olevien polkumyyntitoimenpiteiden tavoitteena on yhteisön tuottajien ja yhteisön ulkopuolisiin maihin sijoittautuneiden viejien kilpailun saattaminen jälleen terveeksi yhteisön markkinoilla; kuten edellä on todettu, tähän tavoitteeseen ei ole täysin päästy. (92) Yhteisön tuotannonala on toteuttanut viime vuosina huomattavia toimia parantaakseen tuottavuuttaan pyrkimyksenään alentaa tuotantokustannuksiaan ja parantaa kilpailukykyään hintavaihtelulle herkillä markkinoilla. Tarkasteltavana olevana ajanjaksona tehtiin rationalisointitoimia ja investointeja, ja yhteisön tuotannonalan myynti-, hallinto- ja yleiskustannukset laskivat. Lisäksi eräs kreikkalainen yhteisön tuottaja, joka osallistui aiempaan tutkimukseen, teki konkurssin; myös tutkimukseen äskettäin mukaan tulleen itävaltalaisen tuottajan Styromagin emoyritys Magindag oli tehnyt konkurssin vuonna 1994, ja Styromagissa oli jouduttu tekemään täydellinen rakenneuudistus. Yhteisön tuotannonala ei ole pystynyt tekemään kohtuullista voittoa tarkasteltavana olevana ajanjaksona. (93) Ottaen huomioon yhteisön tuotannonalan taloudelliset vaikeudet, erityisesti sen, ettei se kyennyt toipumaan polkumyynnillä tapahtuneen tuonnin aiheuttamasta epäterveestä markkinatilanteesta, komission yksiköt katsovat, että ilman väliintuloa yhteisön tuotannonalan tilanne todennäköisesti heikkenee edelleen, koska tuotannonalalle on aiheutunut tappioita pitkällä aikavälillä. Tässä yhteydessä myös alan työntekijöiden määrää saatettaisiin joutua vähentämään huomattavasti. Tutkimuksessa on todettu, että yhteisön tuotannonala on elinkelpoinen, mutta sen tilanne on edelleen epävarma, ja on erittäin todennäköistä, että jos polkumyynnillä tapahtuvan tuonnin vaikutuksia korjaavien polkumyyntitoimenpiteiden voimassaoloa ei jatketa, yhteisön tuotannonalan taloudellinen tilanne heikkenee. Yhteisön tuotannonalan olemassaolo ja monet työpaikat saattavat siis olla uhattuina. (94) Lisäksi yhteisön tuotannonalan rakenneuudistustoimien jatkaminen osoittaa, ettei tuotantoa suinkaan aiota lopettaa. Polkumyyntitoimenpiteiden voimassaolon jatkaminen olisi näin ollen yhteisön tuotannonalan edun mukaista. 3. Tuojien ja kauppiaiden etu (95) Toisaalta eräät tuojat ja kauppiaat vastustavat polkumyyntitoimenpiteiden voimassaolon jatkamista väittäen, että vahvistettu vähimmäishinta vääristää kansainvälistä kauppaa ja korottaa keinotekoisesti kyseisen tuotteen tuontihintaa. Ne väittivät, että yhteisön tuotannonala laski jatkuvasti hintojaan tarkasteltavana olevana ajanjaksona, kun taas kiinalaiset tuottajat eivät pystyneet kilpailemaan yhteisön tuotannonalan kanssa, koska vähimmäishinta rajoitti niitä. Olisi kuitenkin huomattava, että tuojat eivät pystyneet esittämään näyttöä väitteensä tueksi. Tutkimuksesta ilmeni päinvastoin, että yhteisön tuotannonalan myyntihinnat nousivat tarkasteltavana olevana ajanjaksona noin 7 prosenttia ja Kiinasta peräsin olevan tuonnin markkinaosuus yhteisön markkinoilla kasvoi tarkasteltavana olevana ajanjaksona noin 5 prosenttia. (96) Toisaalta eräät muut tuojat ja eräs tuontia harjoittava käyttäjä väittivät, että polkumyyntitoimenpiteet olivat vakuuttaneet hintoja yhteisön emäksisen kalsinoidun magnesiitin markkinoilla. Lisäksi yhteisön tuotannonala oli vähimmäishinnan ansiosta pystynyt jatkamaan tuotantoaan ja näin pitänyt yllä kilpailua kiinalaisten tuottajien ja yhteisön tuottajien kesken. (97) Tämän vuoksi päätellään, että polkumyyntitoimenpiteiden käyttöönotto ei ole vaikuttanut kielteisesti kyseisen tuotteen tuojien kustannustilanteeseen. Toimenpiteiden voimassaolon jatkaminen ei todennäköisesti johda niiden kustannustilanteen heikkenemiseen vastaisuudessa. 4. Käyttäjien etu (98) Yksikään yhteisön tuotteen käyttäjistä ei vastannut komission yksiköiden tämän tutkimuksen yhteydessä lähettämään kyselyyn eikä toimittanut näyttöä voimassa olevien toimenpiteiden vaikutuksesta niiden tuotantokustannuksiin. Koska käyttäjät eivät toimittaneet perusteltuja tietoja voimassa olevien toimenpiteiden vaikutuksesta emäksistä kalsinoitua magnesiittia käyttävän tuotannon kustannusrakenteeseen, arviota asiasta ei voitu tehdä. Voidaan kuitenkin olettaa, että koska käyttäjät eivät vastanneet kyselyyn, polkumyyntitoimenpiteillä ei ollut kielteistä vaikutusta niiden kustannustilanteeseen. (99) Joka tapauksessa nyt voimassa olevat polkumyyntitoimenpiteet eivät ole saaneet aikaan yhteisön markkinoiden sulkemista tuonnilta, vaan ovat pikemminkin tasapainottaneet epätervettä kauppaa ja estäneet polkumyynnillä tapahtuvan tuonnin vääristäviä vaikutuksia. Tässä erityistapauksessa näyttää siltä, että toimenpiteet eivät estäneet asianomaisesta maasta tulevan tuonnin pääsyä yhteisön markkinoille. Kuten edellä todettiin, tuonti Kiinan kansantasavallasta lisääntyi tarkasteltavana olevana ajanjaksona huomattavasti, 28 prosenttia. (100) Lisäksi todettiin, että koska yhteisön tuotannonalan markkinaosuus on merkittävä, se on elinkelpoinen ja on tehnyt huomattavia investointeja parantaakseen kilpailukykyään, ja koska markkinoilla on myös muita tavarantoimittajia, jotka ovat sijoittautuneet yhteisön ulkopuolelle, yleisen tarjonnan puutteen uhka on hyvin pieni. (101) Koska toimenpiteet ovat olleet voimassa jo jonkin aikaa ja ne pidettäisiin vastaisuudessa samalla tasolla, voidaan päätellä, että käyttäjien tilanne ei heikkenisi. 5. Seuraukset kilpailulle yhteisön markkinoilla (102) Yhteisön markkinoiden kilpailuympäristöstä voidaan todeta, että jäljempänä ehdotetut toimenpiteet eivät ole omiaan sulkemaan yhteisön markkinoita tarkastelun kohteena olevilta viejiltä, vaan kyseisillä viejillä on edelleen pääsy yhteisön markkinoille. Muistettakoon, että tuotteen tuojilla ja käyttäjillä on aina ollut käytettävissään useita kilpailijoita markkinoilla. Vaikka yhteisön tuotannonala käyttäisi koko tuotantokapasiteettiaan, se pystyisi tyydyttämään ainoastaan noin 80 prosenttia yhteisön markkinoiden kysynnästä. Tuontia yhteisön ulkopuolisista maista tarvitaan siis aina. Vaikka siis voimassa olevien polkumyyntitoimenpiteiden soveltamista jatkettaisiin, kyseessä olevan maan viejät voisivat edelleenkin viedä tuotetta yhteisöön kohtuullisilla hinnoilla. 6. Yhteisön etua koskeva päätelmä (103) Käytettävissä olevien tietojen perusteella ja eri osapuolten etuja arvioituaan komission yksiköt toteavat seuraavaa: toisaalta polkumyyntitoimenpiteiden voimassaolon jatkaminen todennäköisesti vakauttaa emäksisen kalsinoidun magnesiitin hinnan yhteisön markkinoilla, joilla ei voimassa olevien toimenpiteiden soveltamisen aikana näytä aiheutuneen kielteisiä vaikutuksia tuotteen käyttäjien ja tuojien taloudelliseen tilanteeseen. Jos yhteisön tuotannonalaa ei kuitenkaan toisaalta suojattaisi asianmukaisesti polkumyynnillä tapahtuvalta tuonnilta, sen vaikeudet pahenisivat edelleen, ja tuotannonala saattaisi jopa kadota. Hintaetu, joka aiheutuisi käyttäjille siitä, ettei polkumyyntitoimenpiteitä otettaisi käyttöön, ei korvaisi hyötyä, joka saavutetaan poistamalla polkumyynnillä tapahtuvan tuonnin aiheuttama kaupan vääristymä. I. POLKUMYYNTITOIMENPITEET (104) Kaikille asianomaisille osapuolille ilmoitettiin niistä oleellisista tosiasioista ja huomioista, joiden perusteella aiottiin suositella voimassa olevien toimenpiteiden soveltamisen jatkamista. Niille annettiin myös määräaika, jonka kuluessa ne voivat tehdä huomautuksia ilmoituksen johdosta. Osapuolten huomautuksia tarkasteltiin ja päätelmiä muutettiin tarpeen mukaan niiden perusteella. (105) Edellä todettujen seikkojen perusteella ja perusasetuksen 11 artiklan 2 kohdan mukaisesti olisi jatkettava asetuksella (ETY) N:o 1473/93 Kiinan kansantasavallasta peräisin olevan emäksisen kalsinoidun magnesiitin tuonnissa käyttöön otettujen polkumyyntitoimenpiteiden voimassaoloa; kyseisen muuttuvan tullin määrä on sidottu vähimmäistuontihintaan, joka on 112 ecua tonnilta; hinta olisi kuitenkin ilmaistava Euroopan uutena valuuttana, euroina. Uusi vähimmäishinta on näin ollen 112 euroa tonnilta. ON ANTANUT TÄMÄN ASETUKSEN: 1 artikla 1. Otetaan käyttöön lopullinen polkumyyntitulli CN-koodiin ex 2519 90 90 (Taric-koodi 2519 90 90 10 ) kuuluvan Kiinan kansantasavallasta peräisin olevan magnesiumoksidin tuonnissa. 2. Tullin määrä on 112 euroa tonnilta - hinnan ja vapaasti yhteisön rajalla tullaamattomana -nettohinnan välinen erotus, jos jälkimmäinen on edellistä pienempi. 3. Jollei toisin ole säädetty tai määrätty, sovelletaan voimassa olevia tulleja ja muita tullikäytäntöjä koskevia säännöksiä ja määräyksiä. 2 artikla Tämä asetus tulee voimaan sitä päivää seuraavana päivänä, jona se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Luxemburgissa 21 päivänä kesäkuuta 1999. Neuvoston puolesta G. VERHEUGEN Puheenjohtaja (1) EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 905/98 (EYVL L 128, 30.4.1998, s. 18). (2) EYVL L 145, 17.6.1993, s. 1. (3) EYVL C 383, 17.12.1997, s. 9. (4) EYVL C 190, 18.6.1998, s. 4.